กสิกรไทยตั้งเป้ารักษาแชมป์ดิจิตอลแบงกิ้ง
ธนาคารกสิกรไทย เปิดยุทธศาสตร์เชิงรุก รักษาอันดับ 1 ของดิจิตอล แบงกิ้ง ตั้งเป้าฐานลูกค้าเพิ่ม 30% ในปีหน้า
14 พ.ย. 2555

ธนาคารกสิกรไทย เปิดยุทธศาสตร์เชิงรุก รักษาอันดับ 1 ของดิจิตอล แบงกิ้ง ตั้งเป้าฐานลูกค้าเพิ่ม 30% ในปีหน้า
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า แนวโน้มของโลกดิจิตอลที่มีอิทธิพลต่อผู้บริโภคใน 3 ปีต่อจากนี้ไป กระแสหลักๆ ที่นักการตลาดคาดการณ์ ประกอบด้วย 4 เรื่อง ได้แก่ SO (Social Media) หมายถึง สื่อสังคมออนไลน์ที่จะมีอิทธิพลเพิ่มขึ้นเรื่อยๆ LO (Localized Marketing) รูปแบบกิจกรรมการตลาดต่างๆ ที่เฉพาะเจาะจงกับลูกค้าเฉพาะกลุ่ม MO (Mobile) อุปกรณ์โทรศัพท์เคลื่อนที่จะเข้ามาแทนที่คอมพิวเตอร์ และ CO (Commerce) คือการซื้อขายออนไลน์
ทั้งนี้ ธนาคารได้วางยุทธศาสตร์เชิงรุกของการให้บริการดิจิตอล แบงกิ้ง ภายใต้แนวคิด สนับสนุนทุกความฝันด้วยพลังของโลกดิจิตอล โดยนำเอาความแข็งแกร่งของบริการดิจิตอล แบงกิ้ง เชื่อมโยงกับไลฟ์สไตล์ดิจิตอลของลูกค้าในทุกกลุ่ม โดยใช้งบประมาณกว่า 40 ล้านบาท จัดทำภาพยนตร์โฆษณา จัดทำหนังสืออิเล็กทรอนิกส์  (E-Book) เพื่อสร้างแรงบันดาลใจให้คนรุ่นใหม่กล้าทำตามความฝัน ถ่ายทอดเรื่องราวโดย 3 นักเขียนดัง ได้แก่ งามพรรณ เวชชาชีวะ, แพรกานต์ นิรันดร, และทีปกร วุฒิพิทยามงคล ซึ่งอ่านได้ฟรีผ่าน KBank Live ในเฟซบุ๊ค นอกจากนี้ ลูกค้าที่ทำธุรกรรมผ่านดิจิตอลแบงกิ้ง ธนาคารกสิกรไทย ได้สิทธิ์ลุ้นรับรางวัลใหญ่ ตั้งแต่ 1 ธ.ค.นี้เป็นต้นไป
นายปกรณ์ กล่าวว่า ปัจจุบันมีผู้ลงทะเบียนใช้บริการดิจิตอล แบงกิ้งทั้งระบบ 8 ล้านบัญชี  โดยเป็นลูกค้าธนาคารกสิกรไทยถึง 4.6 ล้านบัญชี คิดเป็น 60% ครอบอันดับ 1 ในบริการดิจิตอล แบงกิ้ง ตั้งเป้าในปีหน้าฐานลูกค้าที่ใช้บริการดิจิตอล แบงกิ้งเติบโต 30% ทำให้มีลูกค้าเพิ่มเป็น 6.5 ล้านราย